**ΠΑΡΑΔΕΙΓΜΑ ΑΞΙΟΠΟΙΗΣΗΣ ΒΙΒΛΙΟΓΡΑΦΙΑΣ ΓΙΑ ΤΗΝ ΥΙΟΘΕΤΗΣΗ ΜΕΘΟΔΟΛΟΓΙΑΣ**

**Υποθετικό Θέμα Εργασίας:**

**"Η ΣΥΜΒΟΛΗ ΤΟΥ ΦΕΣΤΙΒΑΛ…(τάδε) ΣΤΗΝ ΤΟΠΙΚΗ ΑΝΑΠΤΥΞΗ ΤΗΣ…(περιοχής)"**

Όσον αφορά τα προσδοκώμενα οφέλη στις τοπικές κοινωνίες από τα τοπικά φεστιβάλ, πολυδιάστατη παρουσιάζεται στη διεθνή βιβλιογραφία (Arcodia και Whitford, 2006) η συμβολή τους στην **ανάπτυξη του κοινωνικού κεφαλαίου**. Οι επιπτώσεις τους μπορεί να είναι οικονομικές, πολιτικές, κοινωνικοπολιτισμικές και περιβαλλοντικές. Οι οικονομικές αφορούν τη δημιουργία εισοδήματος και νέων θέσεων εργασίας, αλλά και την προβολή και προώθηση θέσεων, αξιοποιώντας εργαλεία του μάρκετινγκ. Οι πολιτικές επιπτώσεις σχετίζονται με τη διεξαγωγή πολιτικών δράσεων σε φεστιβάλ, πράγμα που μπορεί να συνδυαστεί με την προβολή του τόπου. Οι κοινωνικοπολιτισμικές αφορούν την ενίσχυση της κοινωνικής συνοχής της αυξημένης υπερηφάνειας για την πόλη, καθώς και την εδραίωση εντός της τοπικής κοινότητας μιας κουλτούρας προώθησης. Αυξανόμενη προσοχή αποδίδεται στις περιβαλλοντικές επιπτώσεις, που αφορούν οικολογικές εκστρατείες σε φεστιβάλ και υιοθέτηση καλών πρακτικών για την ορθολογική αξιοποίηση των πόρων και την προσεκτική χρήση των χώρων, με όρους προστασίας του περιβάλλοντος.

Εκτός από τις προφανείς θετικές επιδράσεις στο πολιτιστικό πεδίο, όσον αφορά τον οικονομικό τομέα, στη διεθνή βιβλιογραφία τονίζεται ιδιαίτερα η σχέση των τοπικών φεστιβάλ με την **αύξηση της επιχειρηματικότητας** και τη δημιουργία εισοδήματος για την τοπική οικονομία, καθώς τα φεστιβάλ είναι μια ευκαιρία για τους επιχειρηματίες να δοκιμάσουν και να εκθέσουν προϊόντα και αποτελούν μια πλατφόρμα για να αποκτήσουν αρχική πρόσβαση στην αγορά (Hjalager, 2018).

Ανιχνεύοντας τις **απόψεις των κατοίκων** σε δύο πόλεις της Αυστραλίας όπου διοργανώνονται δύο τοπικά φεστιβάλ, οι Small και Edwards (2006) διαπίστωσαν πως οι κάτοικοι αρχικά ανέμεναν μεγαλύτερο αριθμό αρνητικών επιπτώσεων (θόρυβο, σκουπίδια, παραβατική συμπεριφορά, επιβάρυνση της κυκλοφορίας κ.ο.κ.) από το φεστιβάλ παρά θετικών. Ένας λόγος για αυτό θα μπορούσε να είναι ότι οι περισσότερες αρνητικές επιπτώσεις είναι πλέον «ορατές» στους κατοίκους, σε αντίθεση με ορισμένες από τις θετικές συνέπειες, συμπεριλαμβανομένων της συνοχής της κοινότητας και της αυξημένης υπερηφάνειας για την πόλη. Ωστόσο, αυτό δεν έδειξε ότι συνολικά τα φεστιβάλ δεν αποτιμήθηκαν θετικά ή ότι τα ευεργετικά αποτελέσματα επισκιάζονται από τα αρνητικά. Επίσης, φάνηκε ότι ορισμένοι κάτοικοι είναι πρόθυμοι να ανεχτούν τις αρνητικές επιπτώσεις όπου τις θεωρούν αναγκαίες για την επίτευξη θετικών αποτελεσμάτων για την κοινότητα στο σύνολό της. Ένα εξίσου σημαντικό εύρημα ήταν ότι η ίδια επίδραση μπορεί να γίνει αντιληπτή με διαφορετικούς τρόπους από διαφορετικές ομάδες ανθρώπων, αποδεικνύοντας πως δεν μπορεί να υπάρξει ενιαίο μέτρο του αντίκτυπου των φεστιβάλ.

**Βιβλιογραφικές Αναφορές**

Arcodia, C., & Whitford, M. (2006). Festival attendance and the development of social capital. *Journal of Convention & Event Tourism, 8,* 1–18.

Hjalager, A-M., & Kwiatkowski, G. (2018). Entrepreneurial implications, prospects and dilemmas in rural festivals. *Journal of Rural Studies, 63,* 217-228.

Small, K., & Edwards, D. (2006). *Residents' expectations and perceptions of the social impacts of community festivals.* Cutting Edge Research in Tourism - New Directions, Challenges and Applications School of Management, University of Surrey, UK, 6-9 June 2006.